Donald Trump , forseti Bandaríkjanna , sagði í dag að bandarísk stjórnvöld gætu tekið að sér að gerast sáttasemjari á milli ráðamanna í Tyrklandi og Kúrda í norðurhluta Sýrlands í kjölfar þess að tyrkneski herinn hóf sókn gegn kúrdískum hersveitum á svæðinu . Forsetinn sagði á Twitter-síðu sinni að þrír kostir væru í stöðunni fyrir bandarísk stjórnvöld : Senda þúsundir bandarískra hermanna til Sýrlands , setja viðskiptaþvinganir á Tyrkland eða hafa milligöngu um samning á milli Tyrklands og Kúrda . Kúrdískur hermaður í Sýrlandi . AFP Trump hafði áður fyrirskipað bandarískum hermönnum að yfirgefa stöðvar sínar við landamæri Sýrlands að Tyrklandi , en Bandaríkjamenn studdu áður við hersveitir Kúrda í baráttu þeirra gegn hryðjuverkasamtökunum Ríki íslams . Forsetinn lýsti því síðan yfir að til þess gæti komið að Bandaríkin beittu viðskiptaþvingunum gegn Tyrkjum til þess að koma í veg fyrir að þeir gengju of langt í sókn sinni gegn Kúrdum . Ákvörðun Trumps um að draga bandarískt herlið á brott hefur verið harðlega gagnrýnd .